CELEX: 52017PC0226
Language: hu
Date: 2017-05-02
Title: Javaslat A TANÁCS VÉGREHAJTÁSI HATÁROZATA a schengeni térség általános működését veszélyeztető kivételes körülmények fennállása esetén végzendő ideiglenes belső határellenőrzés fenntartására vonatkozó ajánlásról

EURÓPAI BIZOTTSÁG
            Brüsszel, 2017.5.2.
            COM(2017) 226 final
            2017/0095(NLE)
            Javaslat
            A TANÁCS VÉGREHAJTÁSI HATÁROZATA
            a schengeni térség általános működését veszélyeztető kivételes körülmények fennállása esetén végzendő ideiglenes belső határellenőrzés fenntartására vonatkozó ajánlásról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  Az Európai Unióba érkező migránsok minden eddiginél nagyobb mértékű beáramlása és a jelentős szabálytalan továbbutazás nyomán 2015-ben számos uniós tagállam visszaállította az ideiglenes határellenőrzést. A helyzet több schengeni államban súlyosan veszélyeztette a közrendet és a belső biztonságot
                     1
                  . 
               
               
                  A veszély hátterében az állt, hogy az Unió külső határának egyes részein súlyos hiányosságok mutatkoztak a hatékony határellenőrzés biztosításában, ami veszélybe sodorta a schengeni térség átfogó működését. A Schengeni határellenőrzési kódex 29. cikkével összhangban uniós szinten koordinált megközelítés alakult ki egy bizottsági javaslat
                     2
                   alapján elfogadott tanácsi ajánlás
                     3
                   révén, mely javasolja, hogy az öt leginkább érintett schengeni állam (Ausztria, Németország, Dánia, Svédország és Norvégia) hat hónapig tartsa fenn az arányos ideiglenes határellenőrzést korlátozott számú belső határszakasz tekintetében. 
               
            
            
               A Schengeni határellenőrzési kódex 29. cikkének aktiválása és az ideiglenes határellenőrzésre vonatkozó, uniós szintű összehangolt megközelítés érvényesítése a schengeni rendszer helyreállítására irányuló ütemtervben
                  4
                felvázolt azon kezdeményezések közé tartozik, amelyek célja a valamennyi belső határellenőrzés megszüntetéséhez szükséges feltételek megteremtése és a schengeni térség rendes működésének mielőbbi helyreállítása.
            
            
               
                  A Tanács eredetileg hat hónapos időszakra ajánlotta az arányos ideiglenes belső határellenőrzés fenntartását. A Tanács a 29. cikkel összhangban két alkalommal, három-három hónapra meghosszabbította ajánlását
                     5
                   a fenti öt schengeni állam tekintetében. Ugyanakkor viszont a Tanács megjegyezte, hogy a különféle intézkedéseknek köszönhetően összességében javult a helyzet. Az újra bevezetett határellenőrzésre ezért szigorúbb feltételeket szabtak, és részletes havi jelentéstételi kötelezettséget írtak elő az érintett schengeni államok számára. 
               
               
                  A Schengeni határellenőrzési kódex 25. és 29. cikke értelmében ezen időszak a 29. cikkben foglalt feltételeknek és eljárásnak megfelelően meghosszabbítható, amennyiben a kivételes körülmények továbbra is fennállnak.
               
               
                  A Tanács által elfogadott ajánlások nem befolyásolják azon további eszközöket, amelyek a közrendet vagy a belső biztonságot fenyegető, a külső határ igazgatásának hiányosságaitól független, egy másik súlyos veszély esetén a belső határellenőrzés ideiglenes visszaállítására vonatkozó általános szabályok értelmében valamennyi tagállam – köztük az öt érintett tagállam – számára rendelkezésre állnak. Ezen időszakban például Franciaország – amely nem tartozott az ajánlás címzettjei közé – terrorista veszéllyel összefüggő okokból visszaállította és fenntartotta a határellenőrzést belső határain. A stockholmi terrortámadást követően Svédország bejelentette, hogy 2017. április 7–15. között valamennyi belső határán újból bevezeti az ideiglenes határellenőrzést.
               
               
                  A Bizottság teljes mértékben tisztában van azzal, hogy az EU bármely határszakaszát érintő migrációs hullámok súlyos fenyegetést jelenthetnek egy vagy több tagállam közrendjére vagy belső biztonságára nézve. Ebből a megfontolásból különböző tengeri és szárazföldi határszakaszokra irányuló intézkedéseket hajtanak végre az összehangolt fellépés jegyében – ez magában foglalja többek között a közép-mediterrán útvonallal
                     6
                   kapcsolatos fokozott erőfeszítéseket, a partnerségi kerettel összefüggő intézkedéseket, valamint a releváns külső határszakaszokra irányuló kiegészítő fellépést is. A Bizottság annak is tudatában van, hogy az elmúlt években új biztonsági kihívások jelentek meg, amint azt a közelmúltbeli berlini, stockholmi vagy párizsi terrortámadás is alátámasztja. Jóllehet a hatályos jogi keret elegendőnek bizonyult az eddigi kihívások kezeléséhez, a Bizottság a fentiekre való tekintettel mérlegeli, hogy az a folyamatosan változó biztonsági kihívások kezelésére is alkalmas-e.
               
               
                  A Bizottság elkötelezett amellett, hogy további munkával biztosítsa a meglévő eszközök maradéktalan kihasználását, és a helyzet további stabilizálásához szükséges új kezdeményezéseket dolgozzon ki, szem előtt tartva, hogy az eddigi belső határellenőrzés során elért eredményeknek ellensúlyozniuk kell az elnyúló belső határellenőrzéssel járó hátrányokat, vagyis a gazdasági költségeket és a polgárok szabad mozgását gátló akadályokat. 
               
               
                  Jelenlegi helyzet
               
               
                  A Bizottság az érintett öt schengeni állam által benyújtott havi jelentések, valamint a rendelkezésére álló információk összessége alapján arra a következtetésre jutott, hogy az ellenőrzések továbbra is megfelelnek az ajánlásban meghatározott feltételeknek. Az előző időszakokhoz hasonlóan ellenőrzésre csak szükség esetén került sor, valamint az ellenőrzés arányos, célzott és korlátozott intenzitású volt, és a lehető legkisebb mértékben akadályozta az érintett lakosság belső határokon való átkelését. A Bizottság megjegyzi, hogy az öt schengeni állam jelentésében a belső határellenőrzés fenntartásának szükségességét jelezte. Ugyanakkor a Bizottság azt is megjegyzi, hogy Szlovénia kétségeit fejezte ki az osztrák–szlovén határon végzett határellenőrzés szükségességével kapcsolatban, mivel Szlovénia szerint az ideiglenes belső határellenőrzés bevezetése óta jelentősen megváltoztak a körülmények.
               
               
                  A schengeni államok által a 2017. február 7-i ajánlásnak megfelelően tett jelentésekben foglalt információk (a beérkezett menedékkérelmek és az ellenőrzés következtében megtagadott belépések száma tekintetében) alátámasztják a 2016. május 12-i és 2016. november 11-i ajánlásnak megfelelően készült jelentésekben ismertetett tendenciát, amiből a helyzet fokozatos stabilizálódására lehet következtetni. 
               
               
                  A 2017. február 7-i ajánlásban felölelt időszak alatt továbbra is alacsony volt a görög külső határokon keresztül az Európai Unióba érkező irreguláris migránsok száma, jóllehet az elmúlt hetekben a nyugodt tengeri és enyhe időjárási viszonyoknak köszönhetően számuk valamelyest nőtt. Az Európai Határ- és Partvédelmi Ügynökség
                     7
                   jelenleg folyamatban lévő működőképessé tétele és fokozatos bevezetése, a 2016. március 18-i EU–Törökország nyilatkozat folyamatos végrehajtásával együtt kulcsfontosságú lépésnek számít a helyzet kezelése szempontjából.
               
               
                  Ugyanakkor további erőfeszítésekre van szükség annak biztosításához, hogy az Európai Határ- és Partvédelmi Ügynökség teljes kapacitással védelmezze az Unió külső határait: ki kell egészíteni az ügynökség műveleteinek végrehajtásához rendelkezésre álló eszközöket, különösen a kötelező gyorsreagálású állomány erőforrásait. A jelenleg végzett sebezhetőségi értékeléseket is be kell fejezni, elsőként a releváns tagállamoknak címzett, a legsürgősebb sebezhetőségek elsőbbségiként történő kezelését célzó május végére várható ajánlásokkal, valamint az első szimulációs gyakorlat 2017. október végére várható eredményeivel. Miután a Tanács jóváhagyta a két szomszédos uniós országgal kötendő jogállásról szóló megállapodásra vonatkozó tárgyalási meghatalmazást, 2017 áprilisában megkezdődtek a tárgyalások Szerbiával. Az EU Macedónia Volt Jugoszláv Köztársaságra vár, hogy a lehető leghamarabb megkezdje a tárgyalásokat.
               
            
            
               2017. március 15-étől fokozatosan vissza kell állítani Görögországban a meglévő dublini szabályok alkalmazását. Az elkövetkező hónapokban további erőfeszítésekre lesz szükség a bizottsági ajánlás
                  8
                végrehajtásának a gyakorlatba történő átültetéséhez, hogy Görögország – a fenti szabályok folyamatban lévő fejlesztésétől függetlenül – teljes körűen részt vehessen a dublini rendszerben. 
            
            
               
                  Ráadásul továbbra is jelentős a Görögországban tartózkodó irreguláris migránsok és menedékkérők száma (körülbelül 60 000). A kérelmek lassú feldolgozása miatt továbbra is túlzsúfoltak a görögországi migrációs csomópontok és táborok; az áthelyezések és visszaküldések terén továbbra sem történt elég előrelépés ahhoz, hogy e számok jelentősen csökkenjenek és enyhüljön a görög nemzeti hatóságokra nehezedő nyomás. A nyugat-balkáni útvonalon az elmúlt hetekben valamelyest stabilizálódtak a mozgások; ez viszont enyhébb időjárási viszonyok esetén gyorsan változhat. Az útvonal mentén fekvő tagállamok továbbra is intézkedéseket hoznak az esetleges rendkívüli migrációs hullámok kezelése és határzárak építése céljából.  
               
               
                  Ezért általánosságban továbbra is instabil a helyzet, és az érintett tagállamok továbbra is ki vannak téve a szabálytalan továbbutazással összefüggő kockázatoknak; a helyzet stabilizálásához további erőfeszítésekre van szükség.
               
            
         
         
            
               
                  A következő lépések
               
               
                  Az elért folyamatos előrelépés ellenére még mindig nem teljesülnek maradéktalanul a schengeni rendszer helyreállítását célzó ütemtervben azonosított, az összes belső határellenőrzés megszüntetését lehetővé tevő feltételek.
               
               
                  Az előző időszakokhoz hasonlóan a Görögországban tartózkodó migránsok létszáma továbbra is aggodalomra adhat okot, és indokolttá teheti a megfelelő intézkedések fenntartását. A nyugat-balkáni útvonal mentén változatlanul instabil a helyzet, és az irreguláris migránsok Görögországból történő szabálytalan továbbutazása által leginkább érintett tagállamok továbbra is ki vannak téve a szabálytalan továbbutazás kockázatának.
               
               
                  Továbbá, ahogyan fentebb már ismertettük, az Európai Határ- és Partvédelmi Ügynökség kiterjesztéséhez még szükség van néhány hónapra, hogy az Ügynökség teljes mértékben kiépíthesse kapacitásait és betölthesse az EU külső határainak védelmében játszott szerepét. 
               
               
                  Továbbá, a menedékjog iránti kérelmek kezelése terén Görögországban felhalmozódott ügyhátralék felszámolásának elősegítése érdekében jelentősen fokozni kell az áthelyezéseket és visszaküldéseket Görögországból és más tagállamokból. A Bizottság ezért arra sürgeti a tagállamokat, hogy 2017 szeptemberéig teljesítsék a kitűzött áthelyezési célértékeket annak biztosítása érdekében, hogy az összes jogosult kérelmezőt áthelyezzék.
               
               
                  Mivel az összes fenti tényező a kivételes körülmények változatlan fennállására enged következtetni, a Bizottság véleménye szerint indokolt engedélyezni Ausztria, Németország, Dánia, Svédország és Norvégia számára a kivételes intézkedésnek számító jelenlegi belső határellenőrzés fenntartását egy további arányos időszakra. 
               
               
                  E schengeni államoknak kell eldönteniük, hogy fenntartják-e a belső határellenőrzést, figyelembe véve, hogy ilyen határellenőrzés csak végső eszközként alkalmazandó. A Bizottság ezen ajánlással párhuzamosan ajánlást fogad el a schengeni térségen belüli arányos rendőrségi ellenőrzésekről és rendőrségi együttműködésről, hogy hatékonyan nyomon kövesse arra vonatkozó kötelezettségvállalását, hogy együttműködik a fenti schengeni államokkal az ideiglenes belső határellenőrzés fokozatos megszüntetése céljából a határellenőrzés alternatíváiként szolgáló olyan egyéb intézkedések fejlesztése révén, amelyekkel az azonosított veszélyek hatékonyan kezelhetők E dokumentumban a Bizottság ajánlásokat tesz arra vonatkozóan, hogy az összes schengeni állam – területén belül és a határ menti térségekben, valamint a fontosabb európai közlekedési útvonalakon – hogyan használhatná nagyobb mértékben és hatékonyabban rendőrségi hatásköreit. Az ajánlás arra is felszólítja a schengeni államokat, hogy fokozzák a határon átnyúló rendőrségi együttműködésre irányuló erőfeszítéseiket, valamint a területükön – ideértve a határ menti térséget is – végzett arányos rendőrségi ellenőrzéseket. Ennek összefüggésében, mivel előfordulhat, hogy a schengeni államoknak operatív előkészületeket kell tenniük az erőforrások, a feladatok elosztása, modern technológiai berendezések beszerzése, vagy egyszerűen az új körülményekhez való alkalmazkodás érdekében a jelenlegi paradigma és szokások megváltoztatása céljából, és a végrehajtáshoz észszerű időre van szükség, a Bizottság azt javasolja, hogy az ajánlásokat a lehető leghamarabb, de legkésőbb hat hónapon belül hajtsák végre.
               
               
                  Ezen ajánlás végrehajtásáig az öt érintett schengeni államnak az ilyen ellenőrzés újbóli bevezetése vagy fenntartása előtt minden alkalommal meg kell vizsgálnia, hogy megerősített rendőrségi ellenőrzésekkel nem lehetne-e kezelni az azonosított veszélyeket. 
               
               
                  Az ebben a szakaszban rendelkezésre álló tényszerű mutatók – ideértve az Európai Határ- és Partvédelmi Ügynökség teljes körű működéséhez szükséges becsült időt, a schengeni térségen belüli arányos rendőrségi ellenőrzésekről és rendőrségi együttműködésről szóló bizottsági ajánlás végrehajtásához szükséges időszakot, valamint a közeledő enyhébb időjárási viszonyokat, amelyek következtében megnövekedhet az EU-ba érkező irreguláris migránsok és az abból következő továbbutazások száma – alapján az ideiglenes belső határellenőrzés jelenlegi és utolsó
                     9
                   fenntartása nem haladhatja meg a hat hónapot. 
               
               
                  A javaslat tárgya
               
               
                  A 2017. február 7-i tanácsi ajánlás alapján jelenleg ideiglenes belső határellenőrzést végző öt schengeni állam számára engedélyezni kell, hogy szigorú feltételek mellett további hat hónapig fenntartsák az ellenőrzést.  
               
               
                  A helyzet folyamatos stabilizálódására és az ideiglenes belső határellenőrzés folyamatos fokozatos megszüntetésére irányuló célkitűzésre tekintettel az érintett schengeni államoknak először fel kell mérniük, hogy a közrendet vagy a belső biztonságot érintő azonosított fenyegetéseket lehet-e megfelelően kezelni a területükön – ideértve a határ menti térségeket is – végzett rendőrségi ellenőrzések fokozása révén, összhangban a schengeni térségen belüli arányos rendőrségi ellenőrzésekről és rendőrségi együttműködésről szóló 2017. május 3-i bizottsági ajánlással, és csak végső eszközként vezethetnek be újból/tarthatnak fent határellenőrzést az érintett belső határokon. Rendszeresen meg kell vizsgálni más eszközök alkalmazásának lehetőségét, és azokat a schengeni térségen belüli szabad mozgást kevésbé érintő intézkedésként előnyben kell részesíteni. Az érintett schengeni államoknak mérlegelniük kell, hogy melyek a legmegfelelőbb eszközök, ideértve a rendőrségi ellenőrzéseket is, és a többi tagállamnak, az Európai Parlamentnek és a Bizottságnak küldött értesítéseikben indokolniuk kell, hogy végső eszközként miért döntöttek a belső határellenőrzés mellett.
               
               
                  A jelenlegi ajánlás továbbra is fenntartja a 2017. február 7-i ajánlásban szereplő azon előírást, miszerint az érintett tagállamoknak hetente felül kell vizsgálniuk az ellenőrzés szükségességét, gyakoriságát, helyét és idejét, az ellenőrzést a szóban forgó veszély mértékéhez kell igazítaniuk, és adott esetben fokozatosan meg kell szüntetniük. Az érintett schengeni államoknak emellett változatlanul rendszeresen konzultálniuk kell a releváns tagállammal vagy tagállamokkal annak biztosítása érdekében, hogy a belső határellenőrzésre a belső határnak csak azokon a szakaszain kerüljön sor, ahol az a Schengeni határellenőrzési kódex szerint szükségesnek és arányosnak minősül.
               
               
                  A 2017. február 7-i ajánlás által bevezetett részletes jelentéstételi kötelezettség továbbra is alkalmazandó. Az érintett tagállamoknak a jelenlegi ajánlás végrehajtásának minden hónapja után késedelem nélkül jelentést kell tenniük a Bizottságnak és a Tanácsnak az ellenőrzés eredményéről és adott esetben az ellenőrzés további szükségességére vonatkozó értékelésről. A jelentésnek tartalmaznia kell legalább az ellenőrzött személyek összesített számát, az ellenőrzés nyomán megtagadott beléptetések összesített számát, az ellenőrzés nyomán kiadott kiutasítási határozatok összesített számát, valamint az ellenőrzött belső határszakaszokon benyújtott menedékjog iránti kérelmek összesített számát.
               
               
                  A Bizottság szorosan nyomon fogja követni az ajánlás alkalmazását és a helyzet alakulását.
               
            
            
               Az ideiglenes határellenőrzés fokozatos megszüntetése érdekében a Bizottság ellenőrzi és figyelembe veszi az érintett schengeni országok által a schengeni térségen belüli arányos rendőrségi ellenőrzésekről és rendőrségi együttműködésről szóló ajánlás végrehajtása terén tett előrelépést.  
            
            
               •Összhang a szabályozási terület jelenlegi rendelkezéseivel
            
            
               
                  Ez az ajánlás a szakpolitikai területen már meglévő rendelkezések végrehajtását szolgálja.
               
            
            
               •Összhang az Unió egyéb szakpolitikáival
            
            
               
                  Ez az ajánlás kapcsolódik az Unió belső piacához, valamint migrációs és menekültügyi politikájához.
               
            
         
         
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A személyek határátlépésére irányadó szabályok uniós kódexéről (Schengeni határellenőrzési kódex) szóló 2016. március 9-i (EU) 2016/399 európai parlamenti és tanácsi rendelet 29. cikke.
            
            
               •Szubszidiaritás (nem kizárólagos hatáskör esetén) 
            
            
               
                  Az (EU) 2016/399 rendelet 29. cikke előírja, hogy a Tanácsnak a Bizottság javaslata alapján kell elfogadnia az ideiglenes belső határellenőrzésről szóló ajánlást.
               
            
            
               Amennyiben a belső határellenőrzés nélküli térség átfogó működése veszélybe kerül, uniós szintű fellépésre van szükség.
            
            
               •Arányosság
            
            
               
                  E javaslat nem lépi túl a kitűzött cél eléréséhez szükséges mértéket.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A hatályos szabályozás utólagos értékelése és célravezetőségi vizsgálata
            
            
               
                  Tárgytalan.
               
            
            
               •Konzultáció az érdekelt felekkel
            
            
               A javaslat sürgősségére való tekintettel az érdekelt felekkel folytatott konzultáció nem volt megvalósítható.
            
            
               •Szakértői vélemények összegyűjtése és felhasználása
            
            
               
                  Tárgytalan.
               
            
            
               •Hatásvizsgálat
            
            
               Az előirányzott időszak rövidségére való tekintettel, illetve az érintett schengeni államok által szolgáltatott adatokat és a görögországi helyzetre vonatkozó, rendelkezésre álló adatokat figyelembe véve nem készült teljes körű hatásvizsgálat.
            
            
               •Célravezető szabályozás és egyszerűsítés
            
            
               
                  Tárgytalan.
               
            
            
               •Alapvető jogok
            
         
         
            
               
                  A javaslat megszövegezése során figyelembe vették az alapvető jogok védelmét.
               
            
            
               4.KÖLTSÉGVETÉSI VONZATOK
            
            
               
                  A javasolt intézkedés nincs hatással az uniós költségvetésre.
               
            
            
               5.TOVÁBBI ELEMEK
            
            
               Tárgytalan.
            
            
               2017/0095 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a schengeni térség általános működését veszélyeztető kivételes körülmények fennállása esetén végzendő ideiglenes belső határellenőrzés fenntartására vonatkozó ajánlásról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a személyek határátlépésére irányadó szabályok uniós kódexéről (Schengeni határellenőrzési kódex) szóló, 2016. március 9-i (EU) 2016/399 európai parlamenti és tanácsi rendeletre
                  10
                és különösen annak 29. cikkére,
            
            
               tekintettel az Európai Bizottság javaslatára,
            
            
               mivel:
            
            
               (1)A Schengeni határellenőrzési kódex 29. cikkével összhangban a Tanács 2016. május 12-én a Bizottság javaslata alapján végrehajtási határozatot fogadott el a schengeni térség általános működését veszélyeztető kivételes körülmények fennállása esetén végzendő ideiglenes belső határellenőrzésekről szóló ajánlás megállapításáról. 
            
            
               (2)A Tanács öt schengeni államnak (Ausztria, Németország, Dánia, Svédország és Norvégia) ajánlotta, hogy először hat hónapig arányos ideiglenes határellenőrzést tartsanak fenn bizonyos belső határszakaszaikon, ezáltal kezelve a görögországi külső határellenőrzésben mutatkozó hiányosságokból, valamint a Görögországba érkező és onnan más schengeni államokba tartó irreguláris migránsok ebből következő továbbutazásából fakadó, ezen államok közrendjét és belső biztonságát fenyegető súlyos veszélyeket. A fenti időszakot a Tanács a Bizottság javaslatára két alkalommal, 2016. november 11-én és 2017. február 7-én további három hónapra meghosszabbította. 
            
            
               (3)A Schengeni határellenőrzési kódex 25. és 29. cikke értelmében a Tanács által ajánlott kezdeti időszak meghosszabbítható, amennyiben a kivételes körülmények továbbra is fennállnak. 
            
            
               (4)A 2016. november 11-i és 2017. február 7-i ajánlások előírták az érintett schengeni államoknak, hogy havonta tegyenek jelentést a Bizottságnak a végrehajtott ellenőrzések eredményéről és adott esetben az ellenőrzés további szükségességére vonatkozó értékelésről. A Bizottság valamennyi érintett schengeni államtól megkapta a jelentéseket. Az ezekben foglalt információkból az derül ki, hogy az ellenőrzés az ajánlásban meghatározott feltételeknek megfelelően valósult meg. A jelentések – az ellenőrzések során megtagadott belépések és benyújtott menedékjog iránti kérelmek száma tekintetében – azt is alátámasztják, hogy az érintett államokban stabilizálódik a helyzet.
            
            
               (5)Ugyanakkor a fenti előrelépés ellenére a valamennyi belső határellenőrzés megszüntetését és a schengeni térség rendes működésének visszaállítását elősegítő, a schengeni rendszer helyreállítását célzó ütemtervben azonosított feltételek egyelőre nem teljesülnek maradéktalanul. Továbbra is jelentős számú irreguláris migráns tartózkodik Görögországban és a nyugat-balkáni útvonalon, egy részük regisztráció nélkül. Továbbra is fennáll e migránsok szabálytalan továbbutazásának kockázata.
            
            
               (6)A „Schengeni rendszer helyreállítása – ütemterv” című közleményében a Bizottság meghatározta a teljes körűen működő schengeni térséghez való visszatérés érdekében végrehajtandó különféle szakpolitikai intézkedéseket. Az Európai Határ- és Partvédelmi Ügynökség kiterjesztése folyamatban van, ugyanakkor a tagállamok további hozzájárulásaira van szükség az erőforrások kiegészítéséhez, valamint ahhoz, hogy az Ügynökség teljes mértékben eleget tehessen az Unió külső határát biztosító szerepének. Az első sebezhetőségi értékelésből fakadó ajánlásokat még nem bocsátották ki. Jelenleg folynak tárgyalások Szerbiával a jogállásról szóló megállapodásról.
            
         
         
            
               (7)A 2016. március 18-i EU–Törökország nyilatkozat – végrehajtása után több mint egy évvel – továbbra is kézzel fogható eredményeket mutat fel, ahogyan azt az elért eredményekről szóló ötödik jelentés
                  11
                is megerősíti. Mindazonáltal az érkezések száma még mindig meghaladja a Görögországból Törökországba való visszatérések számát, ami fokozza a görög szigetekre nehezedő nyomást. A nyilatkozat többi elemével kapcsolatban is haladni kell. A nyilatkozat végrehajtása ezért állandó nyomon követést igényel. Ugyanez vonatkozik a nyugat-balkáni útvonal mentén fennálló helyzetre és a nyugat-balkáni útvonallal foglalkozó vezetői találkozón elfogadott nyilatkozatban előirányzott együttműködésre is. 
            
            
               (8)A közrendet vagy a belső biztonságot súlyosan fenyegető, illetve a schengeni térség általános működését veszélyeztető kivételes körülmények tehát továbbra is fennállnak.
            
            
               (9)A fentiekben ismertetett tényekre való tekintettel ezért indokoltnak tűnik, hogy a jelenleg ideiglenes belső határellenőrzést végző schengeni államok – nevezetesen Ausztria, Németország, Dánia, Svédország és a társult ország Norvégia – számára végső eszközként engedélyezzék az ellenőrzés további és utolsó alkalommal történő fenntartását, a Schengeni határellenőrzési kódex 29. cikkével összhangban. 
            
            
               (10)A Tanács tudomásul veszi a schengeni térségen belüli arányos rendőrségi ellenőrzésekről és rendőrségi együttműködésről szóló bizottsági ajánlást, amely ugyancsak hozzájárul az ideiglenes belső határellenőrzés fokozatos megszüntetéséhez az összes belső határellenőrzés megszüntetése és a schengeni térség rendes működésének mielőbbi visszaállítása céljából azáltal, hogy a közrendet vagy a belső biztonságot fenyegető súlyos veszélyek megfelelő kezelése céljából előnyben részesíti a rendőrségi ellenőrzések alkalmazását. A Tanács tudomásul veszi a Bizottság azon ajánlását, hogy az összes schengeni állam mihamarabb, de legkésőbb hat hónapon belül hajtsa végre az ajánlott intézkedéseket. 
            
            
               (11)Az EU külső határai megfelelő védelmének és a schengeni térség megfelelő biztonságának biztosítását célzó folyamatban lévő intézkedések végrehajtásához még szükséges időre vonatkozó becslések alapján e meghosszabbítás nem haladhatja meg az e végrehajtási határozat elfogadásának időpontjától számított hat hónapot.
            
            
               (12)Azoknak a tagállamoknak, amelyek e végrehajtási határozat értelmében fenn kívánják tartani a belső határellenőrzést, erről értesíteniük kell a többi tagállamot, az Európai Parlamentet és a Bizottságot.
            
            
               (13)Az érintett tagállamoknak az ilyen határellenőrzésről való döntés előtt meg kell vizsgálniuk, hogy az azonosított veszélyt hatékonyan el lehetne-e hárítani a határellenőrzéstől eltérő, a személyek és áruk szabad mozgását kevésbé akadályozó alternatív intézkedésekkel. A schengeni térségen belüli arányos rendőrségi ellenőrzésekről és rendőrségi együttműködésről szóló bizottsági ajánlásban a Bizottság arra szólítja fel a schengeni államokat, hogy területükön – ideértve a határ menti térségeket és a fő közlekedési útvonalakat is – hatékonyabban használják a rendőrségi hatásköröket, és részesítsék előnyben a rendőrségi ellenőrzéseket. Ugyanakkor, a bizottsági ajánlás végrehajtásáig az érintett schengeni államoknak értesítéseikben tájékoztatatást kell biztosítaniuk arról, hogy milyen eredményre jutottak a legmegfelelőbb eszközök mérlegelése során, és végső eszközként miért döntöttek a határellenőrzés mellett.
            
            
               (14)E végrehajtási határozat értelmében a határellenőrzés kizárólag a szükséges mértékben, az ellenőrzés intenzitását a feltétlenül szükséges minimumra korlátozva és a körülményekhez igazodva tartható fenn. Ennek megfelelően előirányozható, hogy a beáramlás további mérséklődése esetén felfüggesszék az adott határszakaszokon végzett ellenőrzést. Az ellenőrzés csakis célzottan, folyamatosan frissített kockázatelemzés és hírszerzési információk alapján végezhető, ezáltal optimalizálva az ellenőrzés előnyeit és korlátozva a szabad mozgásra gyakorolt negatív hatásait. Az adott határszakaszokon végzett ellenőrzés által érintett schengeni államok számára rendszeresen lehetőséget kell biztosítani az ellenőrzés szükségességére vonatkozó véleményük kifejtésére, és az ellenőrzés visszaállítása mellett döntő schengeni államoknak figyelembe kell venniük e véleményeket az ellenőrzés szükségességének felülvizsgálata során, az ellenőrzés fokozatos megszüntetése céljából.
            
            
               (15)E végrehajtási határozat végrehajtása során minden hónap végén késedelem nélkül el kell juttatni a Bizottságnak a végrehajtott ellenőrzések eredményeit tartalmazó teljes körű jelentést, adott esetben az ellenőrzés további szükségességére vonatkozó értékeléssel együtt. A jelentésnek tartalmaznia kell az ellenőrzött személyek összesített számát, az ellenőrzés nyomán megtagadott beléptetések összesített számát, az ellenőrzés nyomán kiadott kiutasítási határozatok összesített számát, valamint a belső határellenőrzési pontokon benyújtott menedékjog iránti kérelmek összesített számát.
            
            
               (16)A Tanács tudomásul veszi, hogy a Bizottság szorosan nyomon kívánja követni e végrehajtási határozat alkalmazását,
            
            
            
               AJÁNLJA, HOGY: 
            
            
               1.Ausztria, Németország, Dánia, Svédország és Norvégia e végrehajtási határozat elfogadásának napjától kezdődően legfeljebb hat hónapos időtartamra hosszabbítsa meg az arányos ideiglenes határellenőrzést a következő belső határokon:
            
            
               –Ausztria az osztrák–magyar és az osztrák–szlovén szárazföldi határon,
            
            
               –Németország a német–osztrák szárazföldi határon,
            
            
               –Dánia a Németországba kompjáratokat üzemeltető dán kikötőkben és a dán–német szárazföldi határon,
            
            
               –Svédország a déli és nyugati rendőrségi körzetben található svéd kikötőkben és az Öresund hídon,
            
            
               –Norvégia a Dániába, Németországba és Svédországba kompjáratokat üzemeltető norvég kikötőkben.
            
            
               2.Az említett ellenőrzéseknek az ezen ajánlás alapján történő további fenntartására vonatkozó döntést megelőzően az érintett tagállamoknak párbeszédet kell folytatniuk a megfelelő tagállammal (tagállamokkal) annak biztosítása érdekében, hogy csakis ott kerüljön sor belső határellenőrzésre, ahol az szükségesnek és arányosnak minősül. Emellett az érintett tagállamoknak a Schengeni határellenőrzési kódex rendelkezéseivel összhangban biztosítaniuk kell, hogy a belső határellenőrzésre csak végső megoldásként kerüljön sor, ha más alternatív intézkedésekkel nem érhető el azonos eredmény, és kizárólag a belső határ azon szakaszain, ahol az ellenőrzés szükségesnek és arányosnak minősül. Amennyiben a rendőrségi hatáskörök alkalmazása azonos eredményeket mutat, azokat előnyben kell részesíteni, mivel kisebb hatást gyakorolnak a személyek és áruk szabad mozgására. Az érintett tagállamoknak minderről megfelelően értesíteniük kell a többi tagállamot, az Európai Parlamentet és a Bizottságot.
            
            
               3.A határellenőrzést célzottan, folyamatosan frissített kockázatelemzésre és hírszerzési információkra alapozva kell végezni, hatályát, gyakoriságát, helyét és idejét pedig szigorúan a súlyos veszély kezeléséhez és a közrend, illetve a belső biztonság védelméhez szükséges mértékűre kell korlátozni. Az e végrehajtási határozat nyomán belső határellenőrzést végző tagállamoknak hetente felül kell vizsgálniuk az ellenőrzés szükségességét, gyakoriságát, helyét és idejét, az ellenőrzés intenzitását a szóban forgó veszély mértékéhez kell igazítaniuk, és az ellenőrzést adott esetben fokozatosan meg kell szüntetniük, valamint havonta késedelem nélkül jelentést kell tenniük a Bizottságnak és a Tanácsnak.
            
         
         
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  Időrendi sorrendben: Németország, Ausztria, Szlovénia, Magyarország, Svédország, Norvégia, Dánia.
               
               
                  
                     (2)
                  A schengeni térség általános működését veszélyeztető kivételes körülmények fennállása esetén végzendő ideiglenes belső határellenőrzésekről szóló ajánlás megállapításáról szóló tanácsi végrehajtási határozatra irányuló bizottsági javaslat, COM(2016) 275 final, 2016. május 4.
               
               
                  
                     (3)
                  A Tanács (EU) 2016/894 végrehajtási határozata (2016. május 12.) a schengeni térség általános működését veszélyeztető kivételes körülmények fennállása esetén végzendő ideiglenes belső határellenőrzésekről szóló ajánlás megállapításáról (HL L 151., 2016.6.8., 8–11. o.)
               
               
                  
                     (4)
                  A Bizottság közleménye az Európai Parlamentnek, az Európai Tanácsnak és a Tanácsnak – A schengeni rendszer helyreállítása – ütemterv, COM(2016) 120 final, 2016. március 4.
               
               
                  
                     (5)
                  A Tanács (EU) 2016/1989 végrehajtási határozata (2016. november 11.) a schengeni térség általános működését veszélyeztető kivételes körülmények fennállása esetén végzendő ideiglenes belső határellenőrzés meghosszabbítására vonatkozó ajánlás megállapításáról (HL L 306., 2016.11.15., 13–15. o.) és a Tanács (EU) 2017/246 végrehajtási határozata (2017. február 7.) a schengeni térség általános működését veszélyeztető kivételes körülmények fennállása esetén végzendő ideiglenes belső határellenőrzés fenntartására vonatkozó ajánlásról (HL L 36, 2017.2.11., 59–61. o.).
               
               
                  
                     (6)
                  A Bizottság közleménye az Európai Parlamentnek, az Európai Tanácsnak és a Tanácsnak – Migráció a közép-mediterrán útvonalon. A migrációs áramlás kezelése, életmentés a közép-mediterrán útvonalról, JOIN(2017) 4 final, 2017. január 25.
               
               
                  
                     (7)
                  A Bizottság harmadik jelentése az Európai Parlamentnek, az Európai Tanácsnak és a Tanácsnak az Európai Határ- és Parti Őrség működőképessé tételéről, COM(2017) 219 final, 2017. május 3. 
               
               
                  
                     (8)
                  A Bizottság 2016. december 8-i ajánlása a tagállamoknak a Görögországba irányuló, a 604/2013/EU rendelet szerinti átadások folytatásáról, C (2016) 8525 final.
               
               
                  
                     (9)
                  Lásd a schengeni határellenőrzési kódex 29. cikkének (1) bekezdését, miszerint a belső határellenőrzés újbóli bevezetésének kezdeti időszaka legfeljebb három alkalommal hosszabbítható meg.
               
               
                  
                     (10)
                  HL L 77., 2016.3.23., 1. o.
               
               
                  
                     (11)
                  A Bizottság jelentése az Európai Parlamentnek, az Európai Tanácsnak és a Tanácsnak – Ötödik eredményjelentés az EU–Törökország nyilatkozat végrehajtásáról, COM(2017) 204 final, 2017. március 2.